# Juan Gutiérrez Gili

Juan Gutiérrez Gili (Irun, Guipúscoa, 7 de març de 1894 - El Brull, 29 de març de 1939), fou un poeta, prosista i dramaturg establert a Barcelona i posteriorment a Madrid, relacionat amb els moviments avantguardistes.
La seva mare, Rosa Gili Roig era originària de Lleida i filla de Joan Gili fundador d'una reconeguda editorial que tindria seu successivament a Irún, Madrid i Barcelona. El seu pare, Filiberto Gutiérrez, era originari d'Àvila i s'havia vinculat a la família Gili Roig a causa del negoci editorial. A partir del 1904, la família Gutiérrez Gili s'instal·la a Barcelona després d'haver passat uns anys a Irún i a Madrid,. A Barcelona fa estudis de Comerç i desenvolupa de manera autodidacta la seva cultura humanística, al temps que treballa a l'editorial i exerceix com a periodista. El 1918 publica el seu primer llibre de versos. Durant un temps és corresponsal a Madrid de El Correo Catalán i a Barcelona va col·laborar a La Vanguardia, així com en diverses revistes literàries barcelonines i madrilenyes (Ultra, Alfar, La Gaceta Literaria, Tableros, etc.).
Relacionat amb gran part de l'avantguarda literària i artística de l'època, fou amic íntim del pintor Rafael Barradas amb qui va col·laborar artísticament, i va formar part del grup d'artistes i literats (l'Ateneíllo) que es trobaven setmanalment al pis que aquest darrer tenia llogat a L'Hospitalet de Llobregat. La seva obra literària està escrita en castellà. El 1925 i 1926 la Revista de Poesia que dirigia Marià Manent publica articles seus traduïts al català. Va versionar alguns autors catalans al castellà, com Folch i Torres, i va fer la primera traducció al castellà d'Alícia al país de les Meravelles, de Lewis Carroll. Censurat en diverses ocasions per la dictadura militar i ocasionalment per la República, finalitzada la guerra civil, el règim franquista el considera sospitós i van a buscar-lo a casa seva el 31 de març de 1939, si bé havia mort de tuberculosi dos dies abans al sanatori d'El Brull, poble del Montseny on està enterrat.

## Obra
### Poesia

* Primer poemario (1918)
* Surco y estela (1925)

### Narrativa

* La llama y el viento
* Lanchas divergentes

### Teatre

* La madre y la amada, nueva comedia dramática
* La langosta, comedieta de tomar el pelo
* Bajo el árbol de Navidad
* Careta de oro o fuego de San Juan, comedia absurda en un episodio de diez momentos
* El nieto de su abuela
* La ocarina perseverante
* El beso infiel
* Náufragos en el abismo
* Una sombra perdida, drama sin principio ni fin
* Pantalla parlante, drama en tres minutos
* El Doctor, tanteo dramático

## Referències

* 1 2 3 4 5 Huerta - 1997, pàg. 216.
* 1 2 3 4 5 6 7 8 Gutiérrez Yzquierdo - 2013.
* ↑ Antologia publicada sota el títol: "Antologia, obra publicada e inédita" (Ed. Rondas, 1975, Barcelona).
* ↑ Huerta - 1997, pàg. 217.
* ↑ Antologia de narrativa publicada sota el títol: "Narrativa, antologia." (Ed. Rondas, 1994, Barcelona).
* ↑ Huerta - 1997, pàg. 218.
* ↑ Antologia publicada sota el títol: "Obra dramática." (Publicaciones de la Residencia de Estudiantes, 2004, Madrid).

## Bibliografia

* Huerta Calvo, Javier «Noticia de un dramaturgo desconocido: Juan Gutiérrez Gili (con la edición de una pieza inédita)» (PDF) (en castellà). Revista de Filología Románica. Servicio de Publicaciones de la Universidad Complutense [Madrid], II, nº 14, 1997, pàg. 215-223 [Consulta: 27 desembre 2017].
* Gutiérrez Yzquierdo, Joan Josep «El poeta». Betlem. Cantata per a cor mixt, cor infantil i orquestra de cambra, 2013 [Consulta: 27 desembre 2017].